Clemens Episcopus servus servorum Dei, dilectis filiis Abbati et conventui Monasterii Cluniacensis, ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Sacrosancta Romana Ecclesia mater cunctorum fidelium et Magistra in agro virtutum vestri Ordinis, cui Altissimus benedixit, et in decore sanctæ Religionis, sub qua virtutum Domino gratum impenditis famulatum, exultat et jubilat, præsertim dum prospicit quòd vos ad alta virtutum gradibus, per exercitium bonorum operum, et præclara Sanctitatis merita conscendentes, trahitis ad Divinæ Majestatis obsequia alios per exemplum, vitam ducendo purissimam, hospitalitatem servando, et divinæ Laudis frequentiæ, celebrisque venerationis instantiæ, ex qua gloria Divinæ Majestatis attollitur, devotissimè insistendo; propter quæ nos Ordinem vestrum præfatum, quem ergà nos et eamdem Ecclesiam devotionis Claritate prælucere conspicimus, infrà Claustra nostri pectoris paternis affectibus complectentes, circà bonum statum ipsius totis studiis vigilamus, ut Deo propitio protegatur à noxiis, salubria semper incrementa suscipiat, necnon pacis et tranquillitatis affluat Ubertate, ipséque et personæ ipsius ab omni sint perturbatione securæ, ac à jugo cujuslibet oppressionis serventur illæsæ, prærogativa libertatis Apostolicæ communimus. Sanè petitio vestra nobis nuper exhibita continebat, quòd licet vestrum Monasterium cum Abbatiis, Prioratibus, Decanatibus, et aliis membris suis eidem immediatè, seu mediatè subjectis, ubilibet constitutis, ab olim reputatum fuerit, et adhuc etiam reputetur communiter fore à jurisdictione quorumlibet judicum ordinariorum exemptum, ac soli immediatè Sedi Apostolicæ subjacere, cum personis degentibus in eisdem: tamen nobis humiliter supplicastis ut ad evitandum cujuslibet molestiæ ac inquietationis materiam, quæ vobis contra hujusmodi exemptionis libertatem posset inferri, et ut cujuslibet proptereà tollatur contra vos occasio malignandi, Monasterium vestrum cum Abbatiis, Prioratibus, Decanatibus, et membris et personis prædictis pro incremento boni status Monasterii et membrorum, ac pace et tranquillitate personarum degentium in eisdem de novo eximere totaliter auctoritate Apostolica dignaremur. Nos igitur qui in Monasterio vestro plenè novimus præmissa et alia multa bona opera et sanctitatis clarere insignia, cultumque Divinum, Regularem observantiam, et Religionis normam inter alia Monasteria relucere, illudque multipliciter reflorere in spiritualibus, volentes paci et tranquillitati vestræ perpetuæ, ac membrorum et personarum eorumdem providere salubriter, vosque ac Monasterium et alia membra vestra prærogativa specialis favoris et gratias insignire, illaque decorare singularis privilegii titulo intendentes, hujusmodi supplicationibus inclinati præfatum vestrum Monasterium cum omnibus aliis et singulis Monasteriis, Prioratibus, Decanatibus, et aliis quibuscumque membris suis utriusque sexus ipsi vestro Monasterio immediatè vel mediatè subjectis habitis et habendis cum omnibus personis regularibus vestrorum Ordinis et Religionis degentibus in eisdem præsentibus et futuris ab omni ordinaria jurisdictione, dominio, visitatione, et potestate qualibet omnium et singulorum Patriarcharum, Archiepiscoporum, Episcoporum, et aliorum quorumlibet judicum ordinariorum Ecclesiasticorum de specialis dono gratiæ de novo eximimus et totaliter liberamus, illaque in jus et proprietatem Beati Petri et Sedis ejusdem, et sub eorum speciali et immediata protectione suscipientes et nostra, decernimus Monasterium vestrum et omnia et singula alia Monasteria, Prioratus, Decanatus, et alia membra et personas prædicta soli et immediatè Sedi Apostolicæ subjacere, quodque locorum Ordinarii Diœcesani, vel alia quævis persona Ecclesiastica in vos, Monasteria, Prioratus, Decanatus, et alia membra et personas præfata ut pote prorsùs exempta non possint auctoritate ordinaria excommunicationis, suspensionis, aut interdicti sententias promulgare, vel aliàs etiam ratione delicti seu contractus vel rei, de qua agetur, ubicumque committatur delictum, ineatur contractus, aut res ipsa consistat, potestatem seu jurisdictionem aliquam quomodolibet exercere, felicis memoriæ Innocentii Papæ quarti prædecessoris nostri circa exemptionem edita, quæ incipit volentes, et omnibus aliis constitutionibus Apostolicis in contrarium editis non obstantibus quibuscumque. Nos enim quaslibet excommunicationum, suspensionum, et interdicti sententias, et quoscumque processus quasvis pœnas et sententias continentes, quas et quos contra vos, Monasteria, Prioratus, Decanatus, et alia membra, et personas prædicta contra tenorem et formam exemptionis hujusmodi quomodolibet promulgari et haberi contigerit, irritos decernimus et inanes. Volumus autem quòd vos, in signum perceptæ ab eadem Ecclesia Romana libertatis et exemptionis hujusmodi, unam unciam auri dictæ Romanæ Ecclesiæ in festo Beatorum Apostolorum Petri et Pauli solvere perpetuò teneamini annuatim: quodque per præsentem exemptionem et alia supradicta libertatibus, privilegiis, et immunitatibus aliis vestris et Ordinis vestri nullum præjudicium generetur, quin imò volumus quod illa in sua plena remaneant firmitate. Cœterum non intendimus alicui vel aliquibus per exemptionem et libertatem præfatas in vestrarum, ac Monasteriorum, Prioratuum, ac Decanatuum, et membrorum prædictorum Ecclesiarum Parochialium visitationibus, necnon in perceptionibus tam earum, quæ ratione visitationis prædictæ debentur, quàm aliarum antiquarum et solitarum procurationum, seu alias absque visitatione debitarum aliquatenus derogare. Nulli ergo omninò hominum liceat hanc paginam nostrarum exemptionis, liberationis, susceptionis, constitutionum, et voluntatum infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei et Beatorum Petri et Pauli Apostolorum ejus se noverit incursurum. Datum Avenioni Kalendis Aprilis, Pontificatus nostri anno primo.